Klokken naturreservat

Klokken naturreservat er et naturreservat i Åsnes kommune og består av 550 dekar skogkledd område rundt bergtoppen Klokken 498 moh. Reservatet ble opprettet 5. mars 2010. Toppområdet består av fleraldret og svakt flersjiktet granskog. To kjerneområder har gammel granskog, til dels med mye død ved. I den vestvendte lisida veksler felt med ensaldret kulturskog av gran med lauvrike blandingsskoger av osp og bjørk. Det er stor variasjon i hogstpåvirkning innenfor området. Det finnes en rekke nærings- og varmekrevende karplanter og sopper innenfor reservatet. Flere rødlistede sopp- og lavarter er registrert, deriblant sjokoladekjuke, taigapiggskinn, svartsonekjuke og sprikeskjegg. Området har potensial som biotop for flere rødlistearter. Området utgjør en spesiell naturtype ved at det består av gammel granskog med et betydelig lauvskoginnslag. Naturreservatet har vitenskapelig betydning ved at det inneholder en rekke kravfulle arter og har innslag av rødlistede gammelskogarter. Verneforskriften sier at formålet med vernet er «Formålet med naturreservatet er å bevare et område med gammel granskog med stort lauvskoginnslag som har særskilt betydning for biologisk mangfold ved at det inneholder en rekke kravfulle arter og innslag av sjeldne og sårbare gammelskogarter.» «Området består av rik lågurtgranskog med et betydelig innslag av lauvtrær. I de bratteste partiene er det innslag av rasmark- og rik bergflatevegetasjon. Det er flere sjeldne og sårbare sopp- og lavarter i området.» Referanser